Imtella' Ġunju 28, 2021 Vishal Patel, martu Bhavna u binthom Aishani ta' sena huma fost il-150 ruħ li għadhom mirduma taħt it-tifrik fit-Tramuntana ta' Miami Beach l-Amerka wara li binja ta' 12-il sular ġġarrfet fis-sigħat bikrin tal-Ħamis waqt li r-residenti kienu reqdin . Bhavna, Amerikana ta' 38 sena b'ċittadinanza doppja, għandha 4 xhur tqala filwaqt li żewġha Vishal għandu 41 sena. Il-familja Patel ġiet toqgħod fil-binja li ġġarrfet, magħrufa bħala Champlain Towers, fost l-oħrajn minħabba l-ġmiel ta' veduta tal-binja li tinsab bieb u għatba mal-Oċean Atlantiku. F'kummenti ma' Sky News, il-kuġin ta' Vishal, Robin stqarr b'qalbu maqsuma li minkejja li l-ħin qed jagħfas jinsab fiduċjuż li l-familja Patel ħelsitha ħafif peress li fi kliemu l-kmamar tas-sodda tal-appartament tagħhom kienu qrib in-naħa ta' wara tal-binja u għaldaqstant jaf salvaw. Fuq il-post għaddejja ħidma intensiva ta' salvataġġ biex joħorġu aktar nies li ntradmu taħt it-tifrik. Fost il-mijiet li għadu mhux magħruf x'sar minnhom, 9 Arġentini fosthom koppja oħra b'tifla ta' 6 snin, 6 Kolombjani, u għadd ta' Venezwelani, Lhud u Urugwajani. S'issa, 9 persuni tilfu ħajjithom fit-tiġrif taċ-Champlain Towers. Bini, li fih mal-100 appartament residenzjali u li nbena fl-1981. Wara l-inċident ġie rrapportat li madwar tliet snin ilu l-inġinier Frank Morabito kien wissa li l-binja kellha ħsarat strutturali kbar, b'mod speċjali fil-konkrit ta' taħt il-pixxina u l-konsenturi fil-parkeġġ ta' taħt l-art. Intant, fl-aħħar sigħat bosta qraba tal-vittmi nġabru f'ċentru f'Miami biex ikunu ta' spalla għal xulxin f'dan il-mument iebes, bit-tama li fis-sigħat li ġejjin isiru jafu jekk hux se jkunu jistgħu jerġgħu jħaddnu magħhom lill-għeżież tagħhom li għadhom mitlufa.